**MATLAB** (lyhenne sanoista ***mat**rix **lab**oratory*) on The MathWorks -yhtiön ylläpitämä numeeriseen laskentaan tarkoitettu tietokoneohjelmisto sekä siinä käytettävä ohjelmointikieli. MATLAB sisältää työkalut matriisien käsittelyyn, funktioiden ja datan visualisointiin, algoritmien toteuttamiseen, käyttöliittymien luomiseen sekä vuorovaikutukseen muilla kielillä luotujen ohjelmien kanssa. Peruskokoonpanon lisäksi ohjelmistoon on saatavilla lukuisia lisätyökaluja (*toolbox*), joiden avulla mukaan voidaan lisätä erityisaloja koskevaa toiminnallisuutta tai esimerkiksi mahdollisuus symboliseen laskentaan.

MATLABin kehittämisen opiskelijoidensa apuvälineeksi aloitti Cleve Moler 1970-luvulla. Pian MATLAB levisi muidenkin yliopistojen ja matemaattisten yhteisöjen käyttöön. Vuonna 1984 Cleve Moler, Jack Little ja Steve Bangert perustivat The MathWorks -yhtiön ja kaupallistivat MATLABin. Ohjelmaa käyttää opetukseen ja tutkimukseen yli 5 000 korkeakoulua maailmanlaajuisesti.

MATLAB-ohjelmointi
------------------

MATLABin ohjelmat kirjoitetaan joko suoraan ikkunaan, jossa ne suoritetaan tai tiedostoihin, joiden tiedostopääte on .m. Uudemmissa versioissa ohjelmat voidaan vaihtoehtoisesti kirjoittaa *live script* muodossa, jolloin samaan tiedostoon voidaan sisällyttää ohjelmakoodi, tulokset sekä formatoitua tekstiä, yhtälöitä ja kuvia. MATLAB-ohjelmissa voi käyttää myös C-kielen tai Fortranin komentoja käyttämällä apuna tähän tarkoitukseen tehtyjä MEX-tiedostoja.

Haluttaessa tulokset saadaan ulos useissa eri formaateissa, kuten HTML- tai LaTeX-koodina tai PDF-tiedostoina.

Simulink
--------

Simulink-ympäristössä toteutettu algoritmi
Simulink on MATLABin graafinen ympäristö, jolla voidaan mallintaa, analysoida ja simuloida dynaamisia järjestelmiä eri teknisen laskennan osa-alueilla. Järjestelmät voivat olla lineaarisia tai epälineaarisia ja niissä voi olla aikariippuvuutta. Aikariippuvuus voi olla diskreettiä, jatkuvaa tai näiden sekatyyppiä.

Simulinkissä on graafinen käyttöliittymä, jonka avulla malli voidaan luoda käyttämällä lohkokaavioita, jotka koostuvat lohkoista ja signaaliviivoista. Simulink-lohkokaaviot voivat sisältää erilaisia matemaattisia operaatioita, MATLAB-koodia ja sisään- ja ulostuloja. Lohkokaaviot ovat hierarkkisia, mikä mahdollistaa sekä ylhäältä-alas- että alhaalta-ylös-lähestymistavan mallia luotaessa.

Katso myös
----------

* GNU Octave, MATLABin kanssa yhteensopiva, vapaa numeerisen laskennan ohjelmisto
* Mathematica, symbolisen ja numeerisen laskennan ohjelmisto
* Julia, erityisesti tieteelliseen laskentaan kehitetty ohjelmointikieli

Lähteet
-------

1. ↑  R2023b Updates Release Notes (viitattu 18. tammikuuta 2024). Tieto on haettu Wikidatasta.
2. ↑  The MathWorks – MATLAB – Requirements (Arkistoitu – Internet Archive) Viitattu 10.10.2011
3. 1 2 3  MathWorks – Company Overview *se.mathworks.com*. Viitattu 17.2.2015.
4. ↑  Apiola, Heikki: MATLAB opas, M-tiedostot Aalto-yliopisto, matematiikan laitos. Viitattu 17.2.2015.
5. ↑  Programming and Scripts *Matlab Help Center*.  2021. Viitattu 22.12.2021.
6. ↑  Apiola, Heikki: MATLAB opas; MEX Aalto-yliopiston matematiikan laitos. Viitattu 18.2.2015.
7. ↑  Lähteenmäki, Matti: SIMULINK 5.0 Aloitusopas (pdf)  2004. Tampereen ammattikorkeakoulu. Viitattu 28.9.2012. [vanhentunut linkki]

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **MATLAB**.
* MATLAB esittely, *The MathWorksin* sivuilla (englanniksi)
* MATLAB Central, MATLAB-käyttäjien yhteisö (englanniksi)
* Lyhyt MATLAB-opas
* MATLAB-opas (keskeneräinen)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja
* Ranska
* BnF data
* Katalonia
* Israel
* Yhdysvallat
* Tšekki
* Kreikka

 |
|  |
| Muut | 
* IdRef

 |

 |